Carlos Gustavo Castillo Mattasoglio

**Carlos Gustavo Castillo Mattasoglio** (født 1950) er en peruansk katolsk prelat og erkebiskop av Lima og dermed Perus primas. Han ble kardinal den 7. desember 2024.
## Liv og virke
### Bakgrunn
Carlos Castillo Mattasoglio er sønn av politioffiseren Augusto Castillo Huza og hans hustru Angélica Mattasoglio.

Han studerte ved Universidad Nacional Mayor de San Marcos fra 1968 til 1973 og oppnådde en grad i samfunnsvitenskap. Ved San Marcos sluttet han seg til *La Unión Nacional de Estudiantes Católicos* (UNEC), ledet av fader Gustavo Gutiérrez Merino, en av hans lærere og en ledende stemme innen frigjøringsteologien.

I fem år var han lærer i gruvebyen Cerro de Pasco inne på Andesfjellenes høysletter. Deretter gikk han inn på presteseminaret *Santo Toribio di Mogrovejo* i Lima, og ble etterhvert sendt til Roma for studier der.

### Prest
Den 15. juli 1984 ble han presteviet for erkebispedømmet Lima av dets erkebiskop Juan Landázuri Ricketts O.F.M. i katedralen i Lima.

Han ble værende i Roma som seminarprest og i 1985 oppnådde han en grad i teologi fra Det pavelige gregorianske universitet. I 1987 mottok han sin doktorgrad i dogmatikk fra *Gregoriana*. Temaet for avhandlingen hans, * Acerca de la conversión en la Historia de las Indias de Bartolomé de Las Casas*, var begrepet konvertering i Bartolomé de Las Casas' teologiske tenkning.

Etter hjemkomsten til Peru virket han i sjelesorgen, blant annet ved pilegrimskirken *Las Nazarenas* i Lima. Hans forbilde som sjelesørger var hjelpebiskop Germán Schmitz. Fra 1987 og frem til han ble nominert til biskop, var Castillo foreleser ved Det pavelige katolske universitet i Peru. 

Han ble suspendert fra læreoppdrag ved universitetet av kardinal Juan Luis Cipriani i 2013;det verserte anklager om heterodoksitet og «angrep på det kirkelige hierarki». Universitetet og Castillo adlød ikke kardinalens ordre: da Castillo fikk et pastoralt oppdrag etter undervisningssuspensjonen, nektet han å tiltrå det og fortsatte å undervise ved universitetet.

Han var nestleder for *Consejo Lima* i *stipendorganisasjonen Latinamerika-Tyskland*.  Fra 1991 til 1999 var han ansvarlig for sjelesorgen ved Universitetet i Lima, og fra 1996 også for ungdomspastoral og kallspastorale. Fra 1990 til 2001 var han også medlem av ungdomskommisjonen til Den peruanske bispekonferanse.

### Erkebiskop av Lima
Den 25. januar 2019 utnevnte pave Frans ham til erkebiskop av Lima. Den apostoliske nuntius til Peru, erkebiskop Nicola Girasoli, bispeviet ham den 2. mars samme år. Medkonsekratorer var hans forgjenger kardinal Juan Luis Cipriani Thorne (Opus Dei), erkebiskopen av Huancayo kardinal Pedro Ricardo Barreto Jimeno S.J., erkebiskopen av Trujillo Héctor Miguel Cabrejos Vidarte O.F.M., og biskop-emeritus av Chimbote Luis Armando Bambarén Gastelumendi, S.J.

Under seremonien var det Gustavo Gutiérrez som på vegne av kirken i Lima formelt bad den pavelige nuntius om å ordinere fader Castillo Mattasoglio.

Kardinal Cipriani sa da utnevnelsen av Castillo ble offentliggjort at den ikke måtte fortolkes politisk som et uttrykk for støtte til Det pavelige universitet eller for frigjøringsteologien, eller nedvurderende mot Opus Dei. Men Austen Ivereigh kalte den *«et kirkelig jordskjelv»*. Uten å nevne Cipriani, sa kardinal Pedro Barreto at Castillos utnevnelse *«fører den peruanske bispekonferanse meget nærmere realiseringen av den kirke vi alle drømmer om, en kirke som er fattig og for de fattige, en kirke som skrekker seg ut, en kirke som står nærmere dem som nå lider»*. John L. Allen jr. påpekte forskjellene mellom Cipriani og Castillo hva gjelder frigjøringsteologien og Det pavelige universitet, skrev at *«det er fortsatt temmelig uvanlig at en kardinals arv blir nedrevet* in real time *helt som på denne måten»*.

I et intervju i 2019 sa erkebiskop Castillo Mattasoglio at *«abort er ødeleggelsen av et liv»*, men la til at *«det var problematisk»* om kirkens myndigheter prøvde å stoppe politiske initiativer som hadde som mål å lovlig beskytte abort. *«Jeg synes folk bør reflektere og bestemme fritt»* om abort, sa han.

I et foredrag i januar 2020 kritiserte erkebiskopen pave Frans for å si at han hadde konvertert ved å be foran tabernaklet. *«Beklager, men ingen konverterer [gjennom] tabernaklet. Vi konverterer gjennom møtet med mennesker som stiller spørsmål ved oss, og gjennom menneskelige dramaer som vi kan møte Herren gjennom»*, sa han.

Og mens hans forgjenger kardinal Cipriani, kjempet i flere tiår med Det pavelige katolske universitetet i Peru om dets støtte til abort, kjønnsideologi og angivelig kjetterske læresetninger, lot Castillo universitetet fortsette uten kritikk, selv om universitetet fortsatte å promotere seksuelt eksplisitte *workshops* og jevnlig ble beskyldt for å fremme heterodoksi i teologiundervisningen.

Den 15. oktober 2022 utnevnte pave Frans erkebiskop Castillo til fullverdig medlem av Det pavelige akademi for livet.

### Kardinal
Den 6. oktober 2024 kunngjorde pave Frans at han ville ta ham inn i kardinalkollegiet den 8. desember 2024. Kort etter ble dato endret til den 7. desember 2024. Han fikk ved kreeringen den dag tittelkirken *[[S. Maria delle Grazie a Casal Boccone]]*.

Kort tid etter at han ble utnevnt til kardinal, fortalte en lokal prest til det katolske nettstedet *The Pillar* at en internasjonal sammenligning best kunne beskrive Castillo. Kardinalen er en *«svært ‘tysk’ biskop»*, sa presten, og antydet at kardinalen så ut til å støtte de fleste av de *«progressive»* sakene i kirkens liv.

Etter de fleste vurderinger har det vært uro i erkebispedømmet i Lima i løpet av Castillos periode, med en sterk splittelse i erkebispedømmet mellom de som var alliert med kardinalen, og katolikker og geistlige med en annen teologisk overbevisning.

## Verker
* *Libres para creer, la conversión según Bartolomé de Las Casas en la Historia de las Indias*, Fondo Editorial PUCP, 1993.
* *Teologia della rigenerazione*, EMI, (2001).
* *La opción por los jóvenes en Aparecida*, CEP-IPADEJ-IBC, (2008).
* *Joven, a ti te digo, ¡levántate!*, CEP, (2009).
* *Caminando en el amor. El pastor de una Iglesia viva. Homenaje al cardenal [[Juan Landázuri Ricketts]] en el centenario de su nacimiento* (editor), Fondo Editorial PUCP, (2014).

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Biskop Eugène-Charles-Joseph de Mazenod (1782-1861) *1832
* Kardinal Joseph Hippolyte Guibert (1802-1886) *1842
* Kardinal François-Marie-Benjamin Richard de la Vergne (1819-1908) *1872
* Kardinal Pietro Gasparri (1852-1934) *1898
* Kardinal Clemente Micara (1879-1965) *1920
* Kardinal Antonio Samorè (1905-1983) *1950
* Kardinal Angelo Sodano (1927-2022) *1978
* Erkebiskop Nicola Girasoli (1957-) *2006
* Kardinal *Carlos Gustavo Castillo Mattasoglio* (1950- ) *2019

## Referanser